Tarybos direktyva 95/60/EB
1995 m. lapkričio 27 d.
dėl gazolių ir žibalo žymėjimo mokesčių tikslams
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 99 straipsnį,
atsižvelgdama į Komisijos pasiūlym [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi šioje direktyvoje nustatytos Bendrijos priemonės yra ne tik būtinos, bet ir privalomos siekiant įgyvendinti vidaus rinkos tikslus; kadangi valstybės narės šių tikslų negali įgyvendinti atskirai; kadangi, be to, minėtų tikslų įgyvendinimas Bendrijos lygiu jau yra numatytas Direktyvoje 92/81/EEB [4] ir ypač jos 9 straipsnyje; kadangi ši direktyva atitinka subsidiarumo principą;
kadangi Direktyva 92/82/EEB [5] nustato minimalius akcizo tarifus tam tikroms mineralinių alyvų rūšims, įskaitant įvairių kategorijų gazolius ir žibalą;
kadangi tinkamam vidaus rinkos veikimui dabar yra reikalinga nustatyti bendras gazolių ir žibalo, kuriems nebuvo pritaikytas standartinis tarifas, nustatytas naftos produktams, naudojamiems kaip variklių kuras, žymėjimo mokesčių tikslams taisykles;
kadangi tam tikras valstybes nares dėl specialių nacionalinių aplinkybių reikėtų atleisti nuo šioje direktyvoje nustatytų priemonių vykdymo;
kadangi Direktyvoje 92/12/EEB [6] yra nustatytos bendros taisyklės, susijusios su akcizu apmokestinamais produktais, o jos 24 straipsnyje yra konkrečiai numatyta įsteigti Akcizų komitetą, nagrinėsiantį Bendrijos akcizų nuostatų taikymo klausimus;
kadangi tam tikri techniniai klausimai, susiję su gazolių ir žibalo žymėjimui mokesčių tikslams naudotinų produktų charakteristikomis, turėtų būti sprendžiami pagal minėto straipsnio nuostatas,
PRIĖMĖ ŠIĄ DIREKTYVĄ:
1 straipsnis
1. Nepažeisdamos nacionalinės teisės nuostatų dėl žymėjimo mokesčių tikslams, valstybės narės pagal šios direktyvos nuostatas naudoja žyminčiąją medžiagą:
- visų rūšių gazoliams, nurodytiems kombinuotosios prekių nomenklatūros 27100069 pozicijoje, kurie buvo išleisti vartojimui pagal Direktyvos 92/12/EEB 6 straipsnį ir kurie buvo atleisti nuo akcizo arba juo apmokestinti taikant kitokį tarifą, nei nurodytas Direktyvos 92/82/EEB 5 straipsnio 1 dalyje,
- žibalui, nurodytam kombinuotosios nomenklatūros 27100055 pozicijoje, kuris buvo išleistas vartojimui pagal Direktyvos 92/12/EEB 6 straipsnį ir kuris buvo atleistas nuo akcizo mokėjimo arba buvo juo apmokestintas taikant kitokį tarifą, nei nurodytas Direktyvos 92/82/EEB 8 straipsnio 1 dalyje.
2. Valstybės narės gali leisti nenaudoti šio straipsnio 1 dalyje nurodytos žyminčiosios medžiagos visuomenės sveikatos arba saugos sumetimais ar dėl kitų techninių priežasčių, jeigu jos taiko atitinkamas fiskalinės priežiūros priemones.
Be to, Airija gali nuspręsti nenaudoti arba leisti naudoti šį ženklą pagal Direktyvos 92/12/EEB 21 straipsnio 4 dalį. Tokiu atveju Airija informuoja Komisiją, o ši - kitas valstybes nares.
2 straipsnis
1. Žyminčiąją medžiagą sudaro tiksliai nustatytas cheminių priedų derinys, kuris taikant fiskalinę priežiūrą pridedamas prieš išleidžiant nurodytą naftos produktą vartojimui.
Tačiau,
- kai produktai yra tiesiogiai pristatomi iš kitos valstybės narės taikant laikinojo mokesčių mokėjimo atidėjimo režimą, produktams, išgabentiems iš mokesčių sandėlio, valstybės narės gali reikalauti, kad žyminčiosios medžiagos būtų pridėta prieš išgabenant produktą iš mokesčių sandėlio,
- valstybės narės, įgyvendinusios šią priemonę iki 1996 m. sausio 1 d., tam tikrais išimtiniais atvejais arba esant išimtinėms situacijoms, taikydamos fiskalinę priežiūrą gali leisti pridėti žyminčiosios medžiagos po to, kai atitinkami naftos produktai jau išleisti vartojimui. Kiekviena valstybė narė, kuri taiko tokią priemonę, apie tai praneša Komisijai. Komisija apie minėtą priemonę informuoja kitas valstybes nares. Šioje dalyje nurodytais atvejais valstybės narės gali grąžinti sumokėtą akcizą, kai produktas išleistas suvartojimui,
- Danija gali atidėti žyminčiosios medžiagos pridėjimą iki momento, ne vėlesnio nei galutinis pardavimas mažmeninėje prekyboje su sąlyga, kad prekėms taikoma fiskalinė kontrolė.
2. Žyminčioji medžiaga, kurią reikia naudoti, nustatoma Direktyvos 92/12/EEB 24 straipsnyje nustatyta tvarka.
3 straipsnis
Valstybės narės imasi visų būtinų priemonių, kad užkirstų kelią netinkamam žyminčiąja medžiaga pažymėtų produktų naudojimui, visų pirma, kad atitinkami naftos produktai nebūtų naudojami kaip kuras motorizuotos kelių transporto priemonės variklyje arba laikomi jos kuro bake, išskyrus atvejus, kai taip juos naudoti galima valstybių narių kompetentingų institucijų nustatytais konkrečiais atvejais.
Valstybės narės nustato, kad nurodytų naftos produktų naudojimas pirmojoje pastraipoje nurodytais atvejais turi būti laikomas pažeidimu pagal atitinkamos valstybės narės nacionalinę teisę. Kiekviena valstybė narė imasi reikiamų priemonių, kad būtų visiškai įgyvendintos visos šios direktyvos nuostatos, ir visų pirma nustato baudas, taikytinas minėtų priemonių nevykdymo atveju; tokios baudos turi atitikti savo paskirtį ir būti veiksminga atgrasančia priemone.
4 straipsnis
Valstybės narės kartu su 1 straipsnio 1 dalyje nustatyta žyminčiąja medžiaga gali naudoti nacionalinę žyminčiąją medžiagą arba dažą.
Joks asmuo negali minėtų naftos produktų žymėti medžiaga arba dažais, kurie nenurodyti Bendrijos įstatyme arba atitinkamų valstybių narių nacionaliniuose įstatymuose.
5 straipsnis
1. Valstybės narės priima nuostatas, kurios įsigaliojus 2 straipsnyje nustatyta tvarka priimtoms nuostatoms, įgyvendintų šią direktyvą. Apie tai jos nedelsdamos praneša Komisijai.
Valstybės narės, priimdamos šiuos sprendimus, juose daro nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymui priimtų pagrindinių nacionalinės teisės nuostatų tekstus.
6 straipsnis
Ši direktyva skirta valstybėms narėms.
Priimta Briuselyje, 1995 m. lapkričio 27 d.